Circular per les Atalaies del Montmell\n26 noviembre, 2018 3 enero, 2019 Excursionisme Torredembarra\nDia: 30 de Desembre del 2018\nHora sortida i lloc sortida: 08h (Pàrquing Mañé i Flaquer)\nPunt Inici: La Juncosa del Montmell\nDurada: 7h (Parades incloses)\nItinerari previst: Juncosa-Cova Gran-Puig de la Cova-Coll d’Arca-Talaia del Montmell-Creu del Cap de la Serra-Castell del Montmell-Sant Miquel del Montmell-Collet de Sant Pere-Puig de les Forques-Purroig-Juncosa\nAlçada Màxima: 861 m. (Talaia del Montmell)\nMenjar: Dinar, ganyips, aigua…\nTancament inscripció: Divendres 28-12-18\nDescripció: Itinerari per les muntanyes que encerclen la petita localitat de Juncosa del Montmell, al Baix Penedès. Tot i la seva modesta alçada, es tracta d’un itinerari exigent en alguns dels trams a recórrer, costeruts i per terreny descompost i pedregós. En general els camins i corriols són ben marcats i fressats, voltats per una vegetació baixa i llenyosa típicament mediterrània que aconsella no sortir-se’n.\nGràcies a la seva ubicació, integrat en la Serralada Prelitoral, des dels punts més enlairats del recorregut podrem gaudir d’extenses panoràmiques en totes direccions: la façana marítima des de les costes del Garraf fins al golf de Sant Jordi, bona part de la Serralada Litoral (Montserrat, La Mola, Montseny, Ports de Beseit…), la vall de Juncosa… En un dia clar fins i tot podrem albirar el Pirineu oriental (aconsellable dur binocles). També hi cal destacar alguns elements naturals i històrics d’interès, com ara el pintoresc abric de la Cova Gran o Cova Plana, les ruïnes del castell medieval o l’església romànica de Sant Miquel del Montmell.\nSiguiente Llicència federativa 2019


POLÍTICA - 31/01/2019 23:37 / Redacció\nEl contundent missatge d'una mare a l'assetjador escolar del seu fill\nDavant d'un cas de bullying continuat contra un adolescent, la mare del menor ha actuat fent servir la potència de les xarxes i les aplicacions de missatgeria instantània. Un cas extrem que volia aturar d'arrel els insults contra el menor, titllat de "mariposa, palomo o flor", entre altres insults més greus i situacions de tensió a classe.\nAquest assetjament escolar s'ha produït en un centre educatiu de Sevilla. La mare va aturar els insults i les vexacions al seu fill enviant un missatge directe a la família de l'assetjador, que feia així: "Me veo en la obligación moral de comunicarles que, a partir del día de mañana, mi hijo tiene total y absoluta aprobación por mi parte para agredir físicamente a su hijo cada vez que este le ataque".\nEn aquest sentit, la mare protectora va avisar de forma civilitzada d'una possible rèplica no gaire dialogant, a més d'escampar-ho a xarxes, fent viral aquest cas d'assetjament escolar de manual. "Solo quería dejar constancia que ante la actual situación y de que no haya servido de nada hablar con el profesor, ya que su hijo no atiende a razones, mi hijo tiene permiso, es más su madre le anima a que demuestre a su hijo que es una persona con el mismo derecho a merecer respeto a que las demás a base de hostias. Siento haber tenido que llegar a este punto, un saludo", afirmava en un missatge via WhatsApp a la família del nen assetjador.\nUn cas que és lamentablement habitual en classes i escoles d'arreu del món i que cal denunciar per evitar una mala infància dels nens i nenes. Un cas que ens fa recordar els comentaris fora de lloc que del popular Rafael Hernando que banalitzava les agressions per assetjament escolar (VEURE VÍDEO AQUÍ).


«Jodido lunes» - Diari de Girona\ncallahan ruiz 05.10.2019 | 00:01\n«Jodido lunes» Diari de Girona\nTard o d'hora algú m'acusarà d'extralimitar-me amb les mirades. I tal com va el sentit comú, segur que fins i tot de coses nazis. Jo, que en un altre temps vaig arribar a patentar amb cert orgull la meva mirada com un digne succedani alt-empordanès de la «mirada azul», he d'assumir que avui s'ha d'anar amb peus de plom, amb el cap cot, no fos cas que en un d'aquests impulsos de seducció interocular em trobi de cares amb la versió femenina de Donald Sutherland al terrorífic pla final de La invasió dels ultracossos. Abans, com a molt, feies una mica el ridícul o et giraven la cara però ara corres el risc de ser assenyalat com un depravat. On s'és vist, intentar seduir algú amb la mirada, amb la conversa, cara a cara, quan tenim el Tinder per fer-ho...! Amb raó cada vegada ens costa més parlar i entendre'ns. I de fornicar, ja, ni us parlo! Sobretot aquí... A veure, que follar tampoc no ha estat mai un dels grans forts dels gironins i les gironines; algú que hagi intimat en àmbit internacional sabrà que aquí cardem poc i malament. No és que siguem el País Basc, encara no, però si ara a sobre se'ns prohibeix festejar, anem de pet a l'extermini.\nCorren mals temps per a la lírica i l'eròtica del poder, i si no que ho diguin a en Plácido Domingo, que fa temps que viu atrapat en el seu propi fotut dilluns. I perdó per l'acudit. El tenor acaba de dimitir com a director de l'Òpera de Los Angeles per la pressió rebuda a raó d'una sèrie d'acusacions d'assetjament sexual sorgides fa uns mesos sobre uns actes suposadament produïts fa dècades als Estats Units, un país on el puritanisme reprimit i els judicis mediàtics formen part de la seva bandera. He vist més assetjament sexual als Teletubbies que en algunes d'aquestes acusacions. I el pitjor és la confusió que tot plegat està generant entre el simple fet de festejar i l'assetjament. És més, amb aquests nous barems que corren, fins i tot jo podria denunciar algú que em va incomodar en el passat mentre em festejava. I si no fos perquè la persona en qüestió no és cap celebritat, potser ho faria. Disposats a banalitzar... Per acabar-ho d'adobar, Mèxic també s'ha sumat a l'esperpent i ha retirat a l'artista un premi que li havien concedit en reconeixement a tota la seva carrera. En efecte, que un país on s'ha tractat i es tracta la dona amb un respecte i una equanimitat, com a mínim, discutibles ajuda moltíssim a acabar de ficar sentit comú i coherència sobre el tema.\nDit això, estaria bé aclarir quines són i quines no les estratègies de seducció acceptades per intentar iniciar, avui, una relació o un simple aparellament sexual feliç i consentit amb algú. Potser un cop es refredi el suflé ho podrem raonar perquè ara, entre l'augment de notícies sobre violacions en gang bang i crims de «violència de gènere» que se solen resoldre assenyalant tot home com a potencial malfactor sexual, qualsevol s'arrisca a llançar floretes.


Hotel per a esdeveniments esportius a Lloret de Mar | Guitart Hotels\nGuitart Hotels > Hotels i destinacions > Hotels > Guitart GEM Wellness & Spa > Experiencies > Esports\nGuitart Hotels és un referent en l'organització de stages esportius després d'acollir en els últims anys a milers d'esportistes de més de 30 nacionalitats diferents. L'Hotel GEM Wellness & Spa *** disposa de zones específiques per als esportistes en les mateixes instal·lacions, com la nova Bike Station, on els ciclistes poden gaudir al màxim i amb totes les comoditats, tant en la seva estada com en la seva preparació.\nTambé adaptem la dieta de forma personalitzada a les necessitats dels esportistes i rutines de preparació.\nA l'Hotel GEM Wellness & Spa *** hem reformat les instal·lacions per oferir un servei personalitzat als amants del cicloturisme. Disposem d'una Bike Station amb taller propi, zona de rentat, garatge i certificació de l'Agència Catalana de Turisme.\nEn ple centre de Lloret es troben les Pistes d'Atletisme, a escassos metres de l’Hotel GEM Wellness & Spa. Un equipament esportiu d'alt nivell per als amants d'aquest tradicional esport.\nAl 2014 Lloret de Mar va inaugurar la seva flamant piscina olímpica amb una infraestructura amb capacitat per a 560 persones. Forma part d'un complet complex esportiu que recentment ha incorporat també una nova zona de raqueta amb pistes de tennis i pàdel.


La Masia on es va gestar l'univers mironià, oberta al públic - Diari de Girona\nLa Masia on es va gestar l'univers mironià, oberta al públic\nL'habitatge de Mont-roig del Camp que va servir com a residència d'estiu al pintor es podrà visitar a partir de l'any vinent\nacn | mont-roig del camp 23.06.2017 | 00:25\nSantamaria participa a l´acte. ACN\nLa masia de Mont-roig del Camp (Baix Camp) que va servir Joan Miró com a residència d'estiu i des d'on va concebre la seva a obra a principis del segle XX, es podrà visitar a partir de l'abril de l'any vinent.\nLa Fundació Mas Miró de Mont-roig del Camp s'ha fixat la data del 20 d'abril de 2018, coincidint amb 125è aniversari del naixement de l'artista, per obrir portes al públic de la primera fase de rehabilitació de la masia.\nAquesta data s'ha fet pública dilluns en l'acte de signatura del protocol de col·laboració entre la Fundació i el govern de l'Estat, que ha presidit la vicepresidenta del govern espanyol, Soraya Sáenz de Santamaría.\nA través de la signatura d'aquest conveni la Secretaria d'Estat de Turisme es converteix en patró nat de la Fundació i es compromet al seu impuls, manteniment i promoció.\nTot i que no s'ha concretat cap aportació econòmica per part de l'Estat, el protocol preveu que es col·labori en projectes d'actuació concrets, centrant-se prioritàriament en la millora i rehabilitació dels diferents espais de Mas Miró.\nLa primera fase d'obertura permetrà al públic visitar, per primera vegada una part de la masia on es va allotjar el pintor durant els estius. Els treballs de rehabilitació i conservació d'aquesta fase del projecte van començar el passat mes de març i permetran fer visitable la casa de l'artista de forma parcial.\nEl projecte per rehabilitar Mas Miró va començar l'any 2010, però no va ser fins el 2013 que es va constituir la Fundació i que va replantejar el projecte inicial per poder obrir la masia en diverses fases i ha desenvolupat una estratègia de recerca de recursos que permetin fer viable el projecte de museïtzació de l'espai.\nEl protocol, signat aquest dilluns, amb el govern de l'Estat i l'entrada de la Secretaria d'Estat de Turisme a la Fundació com a patró nat suposa un pas important en aquesta estratègia per cercar col·laboradors, patrocinadors i mecenes que facin possible i viable el projecte.\nTal com ha explicat el president de la Fundació Mas Miró i alcalde de Mont-roig del Camp, Fran Morancho, els hereus del pintor van aportar 700.000 euros inicials per poder començar a fer viable el projecte. A més, ja han recollit més de 600.000 euros addicionals d'aportacions privades.\nAmb tot, Morancho ha reclamat a les institucions que integren la Fundació: ajuntament, Diputació, Generalitat i Estat que hi destinin recursos per poder fer realitat el projecte. "Recuperar aquest espai és un deute que tenim pendent amb Miró, perquè ell va posar el nom del poble al món", manifesta Morancho.\nEl net de Miró, Joan Punyet, explica que calia recuperar 'la Masia' que tant va suposar pel seu avi i poder aportar "riquesa cultural, econòmica i social" al Camp de Tarragona que "tant va estimar".\nEn aquest sentit,recorda que "l'univers mironià" es va gestar a Mont-roig del Camp i, concretament, al Mas Miró i les terres que l'envolten. L'any 1911, després d'una depressió, va ser quan Miró va decidir, des de Mont-roig, dedicar-se a la pintura.\nPer la seva part, la vicepresidenta del govern espanyol, Soraya Sáenz de Santamaría, ha reconegut la importància del projecte de rehabilitació de Mas Miró com un dels millors homenatges que es pot fer a un dels artistes més rellevant de l'Estat. Sáenz de Santamaría ha agraït el gest dels hereus a l'hora de cedir l'anomenat 'Sol de Miró per la marca 'España'.\nDe fet, l'origen de la signatura d'aquest protocol es troba en el que es coneix com 'Sol de Miró. La marca turística 'España' va ser creada per l'artista per a l'Estat i l'única cosa que va demanar a canvi va ser que el govern espanyol ajudés a les seves Fundacions.\nEn el moment en què la marca, segons la legislació de propietat intel·lectual, havia de revertir als seus hereus, aquests es van adreçar a l'Estat per intentar seguir l'exemple de l'artista, incloent-hi la tercera fundació recentment creada al voltant de l'artista, després de la de Barcelona i Mallorca. Així, els seus successors van renunciar als drets de la marca a canvi que l'Estat assegurés l'estabilitat financera de les fundacions en la mesura de les seves possibilitats.\nEl 3 de desembre de 2015 els hereus de Joan Miró van firmar de forma pública i davant notari la renúncia als drets corresponents en relació al logotip 'España', Sol Miró. En virtut d'aquest acord, la Secretaria d'Estat de Turisme esdevé patró nat de la Fundació Mas Miró de Mont-roig del Camp i es compromet al seu impuls, manteniment i promoció mitjançant la signatura d'aquest protocol de col·laboració.\nAquest marc de col·laboració serà objecte d'acords específics que es concretaran en projectes d'actuació concrets. La col·laboració es centrarà prioritàriament en la millora i rehabilitació dels diferents espais de Mas Miró, així com en la promoció de l'activitat de la Fundació. La duració del conveni és de dos anys, prorrogables fins a un màxim de tres addicionals.\nMas Miró és el model de l'obra més emblemàtica de l'etapa figurativa de l'artista 'La Masia'. El passat mes de març van començar les obres de conservació i rehabilitació en diferents espais del Mas, obres essencials pel manteniment dels edificis i un primer pas per a la seva futura obertura. Destaca la rehabilitació de l'espai del taller de l'artista, així com la rehabilitació d'un dels espais annexes, el qual anirà destinat a l'acollida de visitants.\nTot i que el calendari avança més lentament del que estava previst, el projecte s'ha pogut replantejar, i es treballa amb l'objectiu de poder obrir en diferents fases. El pressupost d'aquesta primera fase d'intervenció està a l'entorn de 400.000 euros, dels quals, 159.000 euros corresponen a una subvenció de la Generalitat, lligada al fet que aquest element està considerat un Bé Cultural d'Interès Nacional (BCIN).\nEs preveu que el conjunt d'actuacions d'aquesta fase finalitzi a finals d'aquest any. Aquest intervenció condicionarà l'obertura de portes al públic. Una primera fase de visites guiades i concertades s'inaugurarà el 20 de maig del 2018, coincidint amb el 125è aniversari del naixement de Joan Miró.


Imatge d'un moment d'una càrrega policial a l'aeroport del Prat.\nUn total de 47 mossos van resultar ferits i tres persones van ser detingudes\nActualitzada 15/10/2019 a les 11:45\nEl Sistema d'Emergències Mèdiques (SEM) va atendre dilluns 131 persones durant les protestes per la sentència del Tribunal Suprem sobre l'1-O. Del total, 115 atencions es van fer a la T-1 de l'aeroport del Prat, amb 91 altes en el mateix lloc i 24 traslladats a centres sanitaris. D'aquests, un és un lesionat ocular que ha estat traslladat a l'Hospital de Bellvitge. La resta d'afectats es van produir a Barcelona (8 persones, 7 donades d'alta en el lloc i un trasllat sanitari), 4 a Maçanet de la Selva que van ser donades d'alta allà mateix, 3 a Lleida (amb dos trasllats) i un a Reus donat d'alta in situ.\nDel total de ferits, 47 són agents dels Mossos d'Esquadra. D'aquests, es van registrar 9 a Lleida. En total hi ha tres persones detingudes: una a Mataró, una a l'aeroport del Prat i una tercera a Lleida. En aquest últim cas, el detingut és un noi de 17 anys que va ser posat en llibertat a la nit.\nDenuncien l'ús de pilotes de goma per part de la Policia Nacional i el cos ho admet\nDiverses entitats han denunciat l'ús de pilotes de goma per part de la Policia Nacional en les càrregues que es van produir dilluns a l'aeroport del Prat. Sanitaris per la República parla de dues ferides per bala de goma, a l'ull i al crani. Les bales de goma van ser prohibides pel Parlament i els Mossos d'Esquadra no les utilitzen, però els altres cossos no se senten interpel·lats.\nL'Observatori del Sistema Penal i dels Drets Humans de la Universitat de Barcelona considera «gravíssim» que els policies utilitzin aquests projectils. També el centre Irídia ha lamentat que ho tornin a fer després que Roger Espanyol perdés un ull l'1-O precisament per una bala de goma disparada per la Policia Nacional. També el Tsunami Democràtic ha criticat i condemnat l'ús d'aquest tipus de projectils.\nL'entitat Som Defensores es queixa que els agents van disparar cap amunt bales de foam. «Hi ha hagut un ferit confirmat amb lesions al cap per bales de foam i hem detectat usos no regulars», adverteixen.\nDes del cos de Policia Nacional han admés l'ús de pilotes de goma a la T-1 del Prat i han argumentat que la prohibició del Parlament de Catalunya només afecta els Mossos d'Esquadra i que, per tant, en les càrregues que va fer el CNP podia utilitzar-les, com així van fer. La prohibició de l'ús de pilotes de goma es va impulsar després que Ester Quintana perdés un ull per una pilota de goma a la vaga general del 14 de novembre del 2012 i va entrar en vigor el 30 d'abril de 2014.\nComenta el contingut : El SEM va atendre dilluns 131 persones, 115 a la T-1 de l'aeroport del Prat


La primera edició del Torneig de Videojocs Saludables serà el 18 i 19 d'octubre\nEl regidor de Joventut de Foios, Paco Serrano. EPDA\nEl món dels videojocs es cita a Foios per al 1r Torneig de Videojocs Saludables "Territori Gamer", un cap de setmana dedicat a jugar d'una forma responsable, compaginant el temps dedicat a les partides amb activitats físiques a l'aire lliure i tallers d'ajuda i addicció. Tindrà lloc el divendres 18 i dissabte 19 d'octubre al saló d'actes de l'Ajuntament i es competirà en els jocs Fifa, Fortnite, Brawl Stars, Clash Royale i Apex Legends, junt amb les xerrades de prevenció d'addiccions a videojocs i gestió d'estudi-oci.\nPaco Serrano, regidor de joventut, àrea des de la qual s'ha impulsat aquesta iniciativa, ha assenyalat "la importància que els videojocs tenen per a majoria d'adolescents, ja que representen una de les formes d'entreteniment més populars". Degut a això, a través d'aquest torneig, s'afronta el problema d'addicció que molts joves acaben sofrint. Per aquest motiu "en Territori Gamer es busca reduir les hores davant de la pantalla compaginant-ho amb tallers o activitats físiques que els participants hauran de superar si volen continuar vius en la competició".\nL'objectiu del Torneig de Videojocs Saludables no és que es deixe de jugar als videojocs, és que es faça d'una manera responsable i organitzada. Així al llarg dels dos dies s'ajudarà als adolescents a establir els temps de joc, estudi i esport; però també es treballarà la cooperació, la lògica i l'enginy, així com oferir oci educatiu i oci electrònic no només als adolescents, sinó a tota la població.\nSerrano ha afegit que "l'activitat s'ha portat a terme com a resposta a una demanda juvenil plasmada en l'enquesta de joventut que es va fer a l'estiu, en la que els adolescents van posar de manifest la possibilitat d'organitzar tornejos de videojocs". D'aquesta forma, combinant les partides amb xerrades a càrrec de la UPCCA, "es consciencia de la importància de combinar les activitats a l'aire lliure, l'estudi i l'oci digital d'una forma responsable", ha finalitzat el regidor.


En un article recent vaig enunciar la hipòtesi que la teoria de l’aprenentatge per imitació no és infal·lible, ans al contrari. Però rumiant-hi millor me n’he de desdir. Perquè funciona... mentre la persona a imitar sigui qualsevol menys la seva progenitora. Els menors d’edat que tinc a càrrec (MEC) posen en quarantena tot allò que els dic, i mentre ho passen per l’antivirus detecta endinyades maternes, decideixen imitar-me només un 2,3% de les vegades.\nLlavors, qui són els seus models? Amics, ídols youtubers, personatges de ficció o no, germans, cosins, cosins segons, cosins segons d’amics dels seus amics, progenitors aliens... I a sobre no em puc queixar, perquè gràcies a aquest fenomen part de la meva vida professional és immensament més fàcil. Perquè això que passa a casa meva també passa a les escoles. Un mestre es pot gastar les cordes vocals i la imaginació explicant i demostrant que els treballs de la mena que sigui fets a la primera no funcionen, que cal reescriure i refer. Però arriba una escriptora, com per exemple jo, i els hi diu una sola vegada, i encara que ho hagi dit a les nou del matí i tots semblessin entotsolats i letàrgics, de sobte als alumnes se’ls desencaixen les mandíbules de la sorpresa, i en acabar els mestres t’agraeixen la visita amb llàgrimes als ulls.\nNo m’enganyo. El fenomen no es limita a casa meva i a les escoles. És universal. Els profetes en terra pròpia són la minoria més minoritària del planeta.\nPer això no cal trencar-se les banyes davant d’aquest fet. Jo, però, l’aprofito per activar el mecanisme de la prudència i la manipulació. Prudència perquè cal saber d’on ve la nova paraula de moda, el desig sobtat de dur una gorra de gairell o una mena de pantalons estranys, de gastar una broma pesadeta determinada, de fer una col·lecció de cromos que ens descapitalitzarà, segur, o d’unes misterioses ganes d’estudiar.\nUna vegada detectada la Denominació d’Origen de la nova tendència artística, cultural, postural, espiritual o ritual, cal actuar en conseqüència. La majoria de les vegades implica no fer res i avall que fa baixada. Però hi ha cops que és bo saber que l’element X és especialment bona influència... o tot el contrari.\nLa manipulació parteix de l’anàlisi per treure’n un profit egoista. Es tracta d’aïllar el resultat de la cerca fins que trobo qui és la persona més influent i aprofitar allò tan tòpic de “la informació és poder”. Poder per refregar per la cara als MEC, sense que es noti que els hi refrego per la cara, que l’X en qüestió llegeix i/o estudia i/o es dutxa cada dia i/o endreça l’habitació una vegada per setmana i/o quan era petit feia tot això... mentre em mossego la llengua i no deixo anar la funesta frase “No com algú que jo em sé...”\nSi l’X és algú que viu a la vora, abans el convido a casa a menjar patates xips industrials i li trec la informació que m’interessa. I si és un ídol de YouTube o m’ho invento o faig una cerca real per can Google i segons el que trobo, segueixo amb l’opció d’inventar-me la informació. O sigui, que es tracta d’aconseguir que els MEC m’imitin en allò que vull encara que sigui per via interposada, tenint molta, molta, molta cura que això darrer no ho sàpiguen mai. I ara que ho penso, millor que no us imitin a vosaltres i que no els vinguin massa ganes de llegir aquest article.\nPublicat al suplement Criatures. Dissabte 30 de maig de 2015


La UIB impulsa sis projectes de divulgació científica de la mà de la FECYT - Hemeroteca - Diari de la UIB - Universitat de les Illes Balears\nLa UIB impulsa sis projectes de divulgació científica de la mà de la FECYT\nEls projectes que han rebut el suport de la Fundació Espanyola per a la Ciència i la Tecnologia tenen com a objectiu promoure l'interès per la ciència entre els estudiants no universitaris i col·lectius que tradicionalment n'han estat allunyats\nLa Universitat de les Illes Balears ha aconseguit finançament per dur a terme sis projectes de divulgació científica en el marc de la convocatòria d’ajuts per al foment de la cultura científica, tecnològica i de la innovació de la Fundació Espanyola per a la Ciència i la Tecnologia (FECYT).\nEls projectes es duran a terme al llarg del curs 2021-22 amb l’objectiu general de promoure l’interès per la ciència entre els estudiants no universitaris i col·lectius tradicionalment allunyats de la ciència, com ara les persones amb paràlisi cerebral.\nEn l’àmbit de l’educació i les vocacions científiques, els projectes de la UIB finançats per la FECYT són:\nCiència per a tothom, la fira per acostar la recerca que es fa a la Universitat als alumnes de primària i secundària de les Illes Balears i fomentar les vocacions científiques i tecnològiques entre els més joves. Les activitats consisteixen sobretot en experiments de ciència i tecnologia orientats als diferents nivells educatius, a càrrec dels alumnes de la UIB. Organitzat pel Programa d’orientació i transició a la Universitat (PortUIB).\nDescobrint el medi marí amb tecnologia de baix cost (DECIMATE), que té com a objectiu implicar els estudiants de secundària en l'estudi i la divulgació del medi marí. Els alumnes esdevindran protagonistes actius de les fases d'un estudi científic: des de la construcció d'instruments d'observació fins a la presentació dels resultats en un congrés científic. Les dades obtingudes pels alumnes seran molt útils per a estudis científics relacionats amb l’impacte del canvi climàtic en platges o esdeveniments extrems del nivell de la mar, atès que seran dades d’alta qualitat obtingudes a molts d’indrets de la costa.\nEstímul del talent químic (ESTALQUIM) és un programa formatiu orientat a desenvolupar la vocació científica en nins i nines amb especial talent en el camp de la química, que durant dos cursos acadèmics rebran formació i atenció especialitzada utilitzant una metodologia d’aprenentatge actiu i lúdic, entrenant la seva capacitat d’experimentació, la seva creativitat i la seva capacitat de raonament i resolució de problemes. És un projecte organitzat per la Universitat de les Illes Balears i l’Associació de Químics de les Illes Balears.\n· Estímul del talent matemàtic (ESTALMAT) és un programa formatiu orientat a desenvolupar les capacitats i habilitats en matemàtiques dels nins i nines amb especial talent en aquest camp. Els participants reben formació i atenció especialitzada durant dos cursos acadèmics, en el marc de sessions en les quals aprendran un vessant diferent de les matemàtiques i s’estimularan les seves capacitats.\nEn l’àmbit de la ciència ciutadana, s’ha obtingut finançament per al projecte Creació d’un banc de dades d’expressions de dolor en persones amb paràlisi cerebral, que té l’objectiu principal que persones amb paràlisi cerebral participin de manera activa en la recollida de dades sobre les expressions de dolor entre el seu col·lectiu. El projecte es farà amb la col·laboració d’investigadors de la UIB, el centre d'atenció a persones amb paràlisi cerebral Fundació ASPACE-IB i la Unitat de Cultura Científica i de la Innovació de la UIB. De manera indirecta, el projecte contribuirà a l'educació científica dels parents i treballadors del centre; i la seva difusió fomentarà la conscienciació del públic en general i de col·lectius dedicats a la discapacitat sobre bones pràctiques científiques.\nEn l’àmbit del pensament crític, s'ha obtingut finançament de la FECYT per al projecte Taller de pensament crític: Jocs seriosos d’aprenentatge per fomentar el pensament científic i crític en educació primària, que ensenya alfabetització científica als estudiants d’educació primària mitjançant jocs cooperatius seriosos que ofereixen una analogia de la pràctica científica per validar els coneixements i per desenvolupar destreses del pensament crític i científic.\nTots els projectes tenen la col·laboració de la Unitat de Cultura Científica i de la Innovació, una estructura que té com a objectiu contribuir a dinamitzar la divulgació de la cultura científica i de la innovació. Per això, s’encarrega d'impulsar, vehicular i donar suport a les iniciatives sorgides en el si de la comunitat universitària que tinguin com a objectiu transmetre el coneixement científic i tecnològic que es genera a la Universitat, i fomentar la cultura científica entre la societat. La UCCI està acreditada com a membre de la Xarxa d'Unitats de Cultura Científica i de la Innovació de la Fundació Espanyola per a la Ciència i la Tecnologia (FECYT).\nData de publicació: 03/11/2021


Jasikevicius: “Quan vaig marxar sabia que tornaria” - FC Barcelona\nHomeSeccionsBàsquetPrimer EquipNotíciesJasikevicius: “Quan vaig marxar sabia que tornaria”\nJasikevicius: “Quan vaig marxar sabia que tornaria”\nSarunas Jasikevicius comença una segona etapa a la secció de bàsquet del FC Barcelona amb l’objectiu d’aportar el seu granet de sorra perquè el conjunt de Xavi Pascual continuï amb la línia triomfant dels últims anys\nSarunas Jasikevicius ha estat presentat aquest dilluns a la tarda / FOTO: ÀLEX CAPARRÓS - FCB\nUn dels ídols del Palau Blaugrana, Sarunas Jasikevicius, tornarà a vestir la samarreta del Barça nou anys més tard de deixar Barcelona. Durant la roda de premsa de presentació celebrada a la Sala de Premsa Ricard Maxenchs del Camp Nou el base lituà s’ha mostrat feliç de ser novament jugador barcelonista. Acompanyat pel directiu responsable del Barça Regal, Joan Bladé, i el secretari tècnic, Joan Creus, Saras ha volgut “donar les gràcies al Club" per portar-lo "un altre cop aquí": "Estic content de tornar i espero que continuem amb la línia d’aquest Club durant molts anys i guanyar una mica més”.\nHa reconegut, a més, que durant aquest estiu ha tingut més d’una oferta però s’ha decantat pel Barça Regal per raons sentimentals. “Des que vaig sortir del Barça tenia clar que volia tornar. No pensava que trigaria tant, però ara cal mirar endavant”. Preguntat per si, a més del Barça, també el Reial Madrid s’ha interessat en ell, Sarunas Jasikevicius ha estat clar: “M’han trucat tots dos, he respost a un”.\n“Guanyar-se un lloc”\nAmb 36 anys, Jasikevicius torna al Barça Regal amb humilitat i ganes de guanyar-se un lloc a l’equip. “Vull començar a treballar i ajudar l’equip a guanyar”, ha afirmat el jugador, que ha afegit que espera que les lesions el respectin. Una de les claus perquè a aquesta edat continuï mostrant el seu millor bàsquet és perquè “treballo molt per mantenir-me en forma”. I tot i que sap que no tindrà els mateixos minuts que en l’etapa anterior com a blaugrana, el ‘13’ del Barça espera que “amb la feina diària" es pugui "guanyar un lloc”. De l’actual Barça Regal ha comentat que “l’equip té qualitat, experiència i fa anys que juguen plegats". "A veure si puc entrar a la dinàmica i donar una mica més”, afegeix.\n“S’han donat les condicions perquè tornés”\nJoan Creus ha explicat que el Club i el jugador feia temps que treballaven perquè un dia tornés Jasikevicius al Palau. “Ell sempre ha tingut moltíssimes ganes de venir. Considera que els tres anys que va estar al Club li van servir moltíssim i sempre ha volgut tornar. Ara s’han donat les condicions i circumstàncies perquè tornés. Quan dues parts s’entenen i volen arribar a un acord s’acaben unint”.\nCreus també ha destacat la possibilitat que té el jugador de començar una segona etapa al Club. “Pocs jugadors al llarg de la seva trajectòria poden dir que han estat en dues etapes diferents al nostre Club. És un escollit”. A més, ha destacat “la seva experiència”, sense oblidar que “últimament ha demostrat que la seva qualitat continua intacta”.\nBladé: “És un orgull”\nEl directiu responsable del Barça Regal Joan Bladé es mostra orgullós que un jugador com Sarunas Jasikevicius hagi tingut el desig de tornar al Barça. “Torna a casa. Per a nosaltres és un plaer i un orgull. Esperem que ens doni molt dies de glòria”.


Sánchez respon a Felipe González mitjançant un comunicat\nEn l'entrevista concedida per l'expresident Felipe González , aquest diu sentir- "enganyat" per Sánchez qui li va dir que en segona votació el PSOE s'abstindria. La resposta de l'actual secretari general del PSOE, Pedro Sánchez , no s'ha fet esperar.\nMinuts després de la declaració de Felipe, el secretari del PSOE ha emès un comunicat en el qual no desmenteix les paraules de l'expresident. Sánchez diu que "manté converses habituals amb dirigents i ex-dirigents del Partit Socialista i no va a valorar ni a fer públic el contingut de cap d'elles."\nEl text recorda que Sánchez escolta "moltes opinions" i que va ser " el Comitè Federal del PSOE el que va fixar la posició socialista davant la investidura de Mariano Rajoy, tant en la legislatura anterior com en l'actual. "\nel comunicat ha fet públic la celebració del pròxim Comitè Federal en el qual decidiran " sobre el lideratge i la línia política dels socialistes ". Aquest Comitè tindrà lloc el proper 1 d'octubre.


Les històries de vida arriben al Museu Valencià d'Etnologia - Levante-EMV\nLes històries de vida arriben al Museu Valencià d'Etnologia\nLa II jornada sobre etnopoètica i narració oral se celebrarà el 14 de desembre i es contaran relats biogràfics, senzills i poderosos, entre altres\nMoment de l'acte de cloenda de l'edició «Som Rondalla» de l'any passat. levante-emv\nMoment de l'acte de cloenda de l'edició «Som Rondalla» de l'any passat.\nEl Museu Valencià d'Etnologia es prepara per a acollir el pròxim dissabte 14 de desembre la II Jornada sobre «Etnopoética i Narració Oral: Som Rondalla», que amb el títol «Relats de vida» enguany estarà dedicada a les històries de vida i l'art de la paraula.\n«Som Rondalla» va nàixer en 2018 com una aposta de la Biblioteca del Museu Valencià d'Etnologia per a servir de lloc de trobada entre les diferents disciplines que es dediquen tant a la investigació i divulgació de la etnopoética, com a l'art de contar històries de viva veu, ha explicat el museu en un comunicat.\nEn esta segona edició, les protagonistes seran les històries de vida, unes històries «senzilles i alhora poderoses que no sols són un retrat biogràfic sinó que expressen una manera de viure i entendre el món», ha destacat el Museu.\nL'antropologia, la sociologia, la psicologia o la història han utilitzat estes històries com a eina que explica com entenen la vida els humans. Així mateix, oficis vinculats a l'art de la paraula com la narració oral i escrita o el teatre han donat ús a les narracions com a punt de partida de les seues ficcions.\nEls relats de vida s'analitzaran des de la vessant antropològica de la mà de la investigadora Montserrat Soronellas de la Universitat Rovira i Virgili de Tarragona, qui amb «Explicar la vida. L'etnografia i el mètode biogràfic», introduirà el valor del mètode biogràfic, quines tècniques el conformen i com s'han de recollir i treballar les vides en les investigacions en ciències humanes i socials.\nTambé es coneixeran exemples d'investigació com el de l'americana Martha E. Heard a Càlig, i en clau artística es reflexionarà sobre com estes vides anònimes es transformen en poderoses ficcions de la mà del narrador Celso Fernández, de l'escriptor Víctor Labrado i de la dramaturga Sònia Alejo. El tancament de la II Jornada serà a càrrec de Fernández que realitzarà «Contar», una sessió de contes per a públic adult.\nLa jornada està coordinada des dels inicis per dues professionals valencianes de la narració, Almudena Francés i Tània Muñoz. L'èxit de la primera convocatòria, que s'emmarcava dins de la programació de la campanya «Espanta la por», ha fet que enguany es cree este marc amb entitat pròpia.\nÉs una activitat gratuïta per a la que cal inscripció i va dirigida a estudiants i professionals interessats en l'antropologia, la narrativa escrita i oral, el teatre, la biblioteconomia i, en definitiva, a totes les persones interessades en la tradició oral.\nPerò abans que es produïsca esta activitat, el dijous 12 de desembre es farà l'última sessió de Café i Antropologia de l'any, on el llicenciat en Història i doctor en Arqueologia per la Universitat de València, Tono Vizcaíno, realitzarà una reflexió sobre l'antiga Roma.


Els alumnes de 4t d’ESO del Paidos celebren la graduació amb un record del seu pas per l’escola i una mirada al futur. – Montpeita\nEls alumnes de 4t d’ESO del Paidos celebren la graduació amb un record del seu pas per l’escola i una mirada al futur.\nRedacció 3 d'agost de 2020\nPer: Escola Paidos.\nEnguany el comiat dels alumnes es va realitzar amb totes les mesures higièniques necessàries per la Covid-19.\nQuan arriba el final de curs, l’escola s’engalana per acomiadar als alumnes que culminen el seu cicle educatiu obligatori al Paidos. Enguany, la celebració, molt excepcional per la situació sanitària que vivim, es va realitzar el dijous 9 de juliol amb la participació dels 60 alumnes que finalitzaven 4t d’ESO.\nLa festa va començar amb unes paraules del Director de l’escola, Sr. Jordi Costa, recordant les persones que ens havien deixat a causa de la pandèmia i molt especialment a l’exprofessor de l’escola Josep Renalias. Va destacar i agrair la implicació dels alumnes i les famílies en tots els projectes que se’ls havia demanat la seva col·laboració i que, en l’àmbit acadèmic, eren un dels millors grups que havia tingut l’escola. A continuació els tutors i la cap d’estudis van fer un repàs de l’últim cicle educatiu.\nEn el torn dels alumnes i va haver un agraïment molt especial a tots els professors i mestres de les diferents etapes educatives, recordant anècdotes de les classes, dels deures, del pati o fins i tot del menjador. També van explicar que la metodologia d’estudi havia evolucionat molt aquests últims anys i que eren uns privilegiats per haver pogut estudiar al Paidos. Van destacar, també, que s’havien quedat sense algunes de les activitats que normalment feien els alumnes de 4t d’ESO però que estaven molt contents de que s’hagués pogut fer aquesta festa de graduació.\n4t. ESOCovid-19Escola PaidosSant Fruitós de Bages\nLa Colla Gegantera de Sant Fruitós a la trobada de Sallent.


Anoia 33 un programa que vol donar veu als 33 municipis de la comarca de l’Anoia. Avui anem a Argentona on parlem amb l’alcalde Gumersind Parcerises del municipi i de la 10a Matinal d’Intercanvi de Llavors de la Catalunya Interior.\nAnoia 33 – Dimecres 23 de febrer de 2022\nAnoia 33 un programa que vol donar veu als 33 municipis de la comarca de l’Anoia. Avui anem a Veciana on parlem amb l’alcade Jordi Servitje.\nAnoia 33 – Dimecres 16 de febrer de 2022\nAnoia 33 un programa que vol donar veu als 33 municipis de la comarca de l’Anoia. Avui anem a Sant Martí Sesgueioles on parlem amb l’alcaldessa Rosa Narbona i la Montserrat Franch regidora de Cultura.


El Suprem obliga la banca a retornar tot el cobrat de més per les clàusules sòl - Diari de Girona\nEl Suprem obliga la banca a retornar tot el cobrat de més per les clàusules sòl\nL'Alt Tribunal acata la doctrina de la Justícia europea, que reconeix als clients el dret de recuperar íntegrament les quantitats pagades de més · Associacions de consumidors i usuaris estimen que a Girona hi pot haver entre 65.000 i 100.000 afectats\nddg / efe | girona / madrid 17.02.2017 | 07:20\nEl Tribunal Suprem va acordar ahir aplicar amb efecte retroactiu la doctrina imposada pel Tribunal de Justícia de la Unió Europea (TJUE) relativa a les clàusules sòl; en aquesta línia, va desestimar un recurs presentat pel BBVA, de manera que els bancs hauran de retornar les quantitats íntegres abonades de més des que van començar a fer efecte. Amb aquesta decisió, la Sala Civil de l´Alt Tribunal modifica l´anterior doctrina de maig de 2013, que establia que les entitats havien de reemborsar les quantitats cobrades de més únicament a partir d´aquella data. En relació amb un altre recurs interposat per la Caja Rural de Teruel, però, el Suprem sí que va desatendre les pretensions dels clients, en entendre que en aquest cas concret la clàusula sòl complia amb els requisits de transparència. A Girona hi podria haver uns 100.000 afectats, segons l´estimació que fa l´Associació per la Defensa dels Drets dels Consumidors (Apdef). Segons els càlculs de l´associació de consumidors Aicec-Adicae, la xifra rondaria els 65.000 casos.\nCas a l'Audiència de Barcelona\nAmb la decisió sobre el recurs del BBVA, el tribunal dona per bona una sentència de l´Audiència Provincial de Barcelona de desembre de 2013, que ja declarava nul·la aquesta clàusula; es tracta d´una hipoteca subscrita amb la desapareguda Unnim de maig de 2005; ara, BBVA haurà de reemborsar al client 5.485,77 euros més els interessos. El 9 de maig de 2013, el Suprem va declarar la nul·litat de les clàusules sòl en cas de «vici en el consentiment»; això ocorre quan el client que va subscriure una hipoteca d´aquestes característiques no va rebre informació suficient de les peculiaritats i riscos d´aquest producte. Davant d´aquest cas, els afectats van observar en la decisió judicial un èxit parcial, ja que el Suprem només obligava la banca a reparar el dany a partir del dia en el qual es va dictar el veredicte. En aquest context, el BBVA ja va avançar que retornaria els diners de les clàusules sòl només «a la gent que hi tingui dret», encara que al més aviat possible, una vegada el Suprem dictés la seva sentència.\nTranquil·litat a BBVA\nSegons xifres fetes públiques pel president del banc, Francisco González, l´impacte total d´aquest desemborsament podria ascendir a 1.200 milions d´euros, si bé l´entitat, aconsellada per un auditor independent, n´ha provisionat 577. Unes xifres que no inquieten l´entitat, que se sent «còmoda» amb la provisió realitzada i que ha tingut un efecte de poc més de 400 milions en els comptes anuals. Pel que fa al recurs de Caja Rural de Teruel, el Suprem ha desestimat la pretensió del client, perquè entén que el contracte complia amb els requisits de transparència.\nLes associacions de consumidors celebren que el Tribunal Suprem hagi decidit concedir la retroactivitat total als afectats per clàusules sòl abusives, la qual cosa obligarà els bancs a retornar les quantitats percebudes indegudament des que van començar a fer efecte. La presidenta de l´Associació d´Usuaris Financers (Asufin), Patricia Suárez, declarava així que és «un gran dia en una lluita molt llarga que, a poc a poc, arribarà a la seva fi». Per a Suárez, la decisió judicial aboca tots els consumidors a presentar demandes individuals per recuperar els seus diners i així veure´s rescabalats després d´anys sense poder beneficiar-se de les baixades de l´euríbor –l´índex de referència dels préstecs hipotecaris.\nEls càlculs dels grans bancs\nLa banca espanyola s´ha dotat de més de 3.100 milions d´euros en provisions per fer front a la devolució de clàusules sòl no transparents. D´aquesta quanitat, 2.400 milions corresponen a la gran banca, que equivalen a la meitat del risc que assumeix: CaixaBank ha cobert 625 milions sobre un risc potencial de 1.250 milions; BBVA, ha provisionat 577 milions bruts (404 milions nets) sobre un impacte màxim de fins a 1.200 milions; Banc Popular s´ha dotat de 534 milions davant d´una estimació de risc de més de 600 milions; Bankia ha cobert els seus 214 milions de risc i Liberbank provisiona 155 milions d´un impacte potencial de 214 milions. Banc Sabadell, que defensava la legitimitat de totes les seves clàusules sòl, ha fet una reserva de 410 milions en els resultats presentats fa unes setmanes per fer front als 490 milions de risc que afronta. Santander i Bankiner no van comercialitzar hipoteques amb aquestes clàusules. A aquestes xifres cal sumar-hi els 600 milions provisionats per entitats financeres no cotitzades, segons han informat a la Comissió Nacional del Mercat de Valors.\nCaixaBank ha creat un servei centralitzat que estudia les reclamacions. L´entitat estima que haurà de retornar els diners en un 50% dels casos.\nDues sentències recents dictades a Girona a favor dels hipotecats. Economia\nJutjats provincials especialitzats per atendre les reclamacions . Economia


Jordi Balot, president de la Federació Catalana de Voluntariat Social. Font: Federació Catalana de Voluntariat Social\nEl Museu de les Aigües serà l'espai que acollirà la celebració del Dia Internacional del Voluntariat. Font: Fundació Agbar\nLa Federació Catalana de Voluntariat Social posarà la cirereta del pastís a les celebracions del territori amb un acte obert a Cornellà on es reivindicarà el paper del voluntariat com a agent transformador de la societat.\nEl Museu de les Aigües, situat a Cornellà de Llobregat, serà l’espai que acollirà l’acte el pròxim 13 de desembre. A les 9.30 h es repartiran les acreditacions a les persones assistents. Tot seguit, s’iniciarà l’acte amb una benvinguda a càrrec d’Albert Francolí, coordinador a Barcelona de la Federació Catalana de Voluntariat Social (FCVS). En aquesta part intervindran Bernat Valls, director general d'Acció Cívica i Comunitària de la Generalitat de Catalunya i dos representants de l’Ajuntament de Barcelona i d’Aigües de Barcelona, l’Empresa Metropolitana de Gestió del cicle integral de l’Aigua.\nLa cloenda anirà a càrrec del president de Voluntaris.cat, Jordi Balot, que estarà acompanyat d’un representant de la Diputació de Barcelona, encara per confirmar. Per celebrar els 30 anys de la FCVS, se servirà un aperitiu a les 12h, moment que precedirà a la visita guiada que les persones assistents podran fer al Museu de les Aigües i la Cascada d’Antoni Gaudí. Programa de la jornada Inscripcions a la jornada\nBarcelonès, dia internacional del voluntariat, fires i festes, FCVS, voluntariat


La llista negra - TV3\nUs imagineu que uns conciutadans vostres, al veïnat, al carrer, a la feina, s'encarreguessin de puntuar la qualitat del vostre comportament cívic? I que, ajudats per càmeres de reconeixement facial, els governants acabessin de reblar el clau amb imatges en les quals valoressin si la vostra actitud com a ciutadans mereix ser premiada o castigada?\n18/09/2019 - 12.23\nDoncs això és el que fa, des de fa cinc anys, el govern de la República Popular de la Xina. A priori, el pla, també conegut com de "crèdit social", té com a objectiu lluitar contra l'incivisme, la corrupció, el frau, i això, vist així, no és pas dolent. El problema ve quan s'amplia a altres comportaments més intangibles, considerats immorals o incorrectes. Qui s'encarrega de jutjar què és cívic o moral i què no ho és? Sota quin prisma valora l'actitud dels seus veïns? El que cada vegada més ciutadans temen és que, al darrere del sistema de crèdit social xinès, s'hi pugui amagar el control de la crítica al sistema i al Partit, o una manera de combatre la dissidència política.\nD'entrada, una taula de puntuacions permet als governants valorar l'honestedat, la confiança i el civisme que mereixen els seus ciutadans i això acaba determinant com li aniran les coses a qui guanyi o perdi punts, a partir dels 1000 punts que inicialment es dona a cada persona. És semblant al permís de conduir per punts, en vigor des del 2006 a l'estat espanyol i en altres països del nostre entorn. Tots partim d'un mateix nombre de punts i en perdem en funció de la gravetat de les infraccions de trànsit que cometem, o els mantenim si tenim un comportament exemplar al volant.\nPerò, a diferència dels nostres carnets per punts, els xinesos estan obligats a guanyar un mínim de punts, dos cada any, per continuar sent considerats "ciutadans fiables".\nLa ciutat de Rongcheng és una de les primeres que, el 2004, ja va desplegar el sistema del crèdit social per lluitar contra les actituds incíviques dels seus veïns. Passejant pels seus carrers s'hi poden veure plafons amb les actituds ben valorades i les que es persegueixen. Tenir net el carrer davant de casa, regar les plantes del jardí comunitari o ajudar un veí a baixar un moble, suma punts, i llençar un paper a terra o fer soroll i molestar el veïnat, en resta. Són normes bàsiques per a la bona convivència i no haurien de representar cap problema per a ningú. Però el problema apareix quan s'obliga a tenir unes determinades actituds per aconseguir punts, fins i tot contra la pròpia voluntat, per no caure en una llista negra.\nPerquè si un crèdit social baix es tradueix en dificultats per comprar un bitllet d'avió o de tren, en complicacions a l'hora de trobar feina o d'accedir a beques per a estudis o préstecs per muntar un negoci, aparèixer en una llista negra és encara pitjor. Hi ha persones que han perdut la feina pel fet de ser a la llista negra, o els ha comportat la ruïna de la seva empresa i, fins i tot, ha acabat afectant la vida d'altres membres de la família.\nLa Xina està construint un sistema en què els ciutadans acabaran en una de les dues llistes: la dels fiables, que reben incentius pel bon comportament, i la dels indignes de confiança, que són objecte de sancions i entrebancs per accedir als avantatges que ofereixen les administracions.\nI per fer-ho, el govern xinès es val dels informadors a peu de carrer, però cada vegada més se servirà d'una sofisticada xarxa que ja compta amb uns 170 milions de càmeres de seguretat, la més extensa del món, que vigila de prop la vida d'una bona part dels seus 1.400 milions de habitants. El govern xinès treballa amb la idea que aquesta xarxa, que porta per nom "Ulls penetrants", arribi a tenir els pròxims anys 400 milions de càmeres. No són unes càmeres qualssevol, no. Aquestes, han de permetre el reconeixement facial i, amb l'ajuda de la intel·ligència artificial i el "big data", acabar controlant els moviments i les accions de la ciutadania xinesa.\nSembla una mica excessiu per millorar el civisme i millorar la convivència, però, malgrat que hi ha una part de gent que s'hi oposa i hi veu més perills que no pas avantatges, la majoria ho accepta o, senzillament, no opina.\nUn sistema de crèdit social privat, semblant als incentius que ens ofereixen moltes targetes de crèdit o aplicacions mòbil i web, també l'han adoptat algunes empreses, que el fan servir per premiar els seus clients. En aquests casos no hi ha llistes negres, però la xarxa Alipay, que té més de 500 milions d'usuaris, premia per exemple l'ús del transport públic o d'un determinat tipus de serveis, o fer segons quines compres, i així determina el comportament quotidià dels seus usuaris. Tot, absolutament tot, queda registrat, i s'analitza per donar punts.\nEl Zhima Credit, traduït com a "crèdit Sèsam", que ha desplegat el gegant tecnològic Alibabà, dona avantatges als usuaris que voluntàriament s'han donat d'alta d'aquest sistema i que fan un ús "correcte" dels serveis i productes que contracten. El sistema Zhima considera que els més ben puntuats són persones "de fiar" i aquests clients "5 estrelles" tenen privilegis que fan servir a l'hora de buscar feina o parella. Tenir un crèdit Sèsam molt alt és una bona targeta de presentació per a qui ha de contractar-te o fa més fàcil trobar parella, perquè un crèdit social alt és sinònim de bona posició social i econòmica i, de fet, es donen molts casos de parelles que s'han fet a partir de recerques de persones amb puntuacions semblants a través de xarxes com Baihe.\nEl crèdit social de la Xina és, ara per ara, l'experiment d'enginyeria social més gran que mai s'hagi intentat i, en un món tan interconnectat com el nostre, és fàcil que, més aviat que tard, en veiem rèpliques per tot arreu.


adn-dna: 470 - Fem ciència ESO-3\nPublicat per Josep M Torra Colom a 15:00\nÁlvaro Marín ha dit...\nAquest vídeo tracta sobre què és i que no, la ciència. Per començar ens parla de que el coneixement és poder. El tema següent parla sobre que “la ciència és creure la innocència del científic”.\nEs parla també de l’origen de la mateixa ciència, en la qual hi ha dues teories; la primera diu que la ciència existeix des del començament de l’historia i l’altre teoria explica que el que ara coneixem com a ciència només existeix des del segle XIX.\nPosteriorment tracten el tema de la energia nuclear, dient si es bona, dolenta i com s’ha de fer servir, parlant també de control sobre la potencia i els efectes negatius que pot tenir.\nAquest vídeo, a mes dona tema als robatoris de patents i estafes al mon de la ciència q hi ha hagut al llarg de l’historia. Per finalitzar parlen de un tema molt conflictiu com eren les dones de depreciades al mon de la ciència fins a l’arribada de Marie Curie.\ndijous, d’octubre 01, 2015 4:41:00 p. m.\nEl vídeo que vam veure a optativa de microbiologia ens explicava diferents aspectes sobre la ciència.\nLa ciència és creure en les paraules i explicacions dels científics i també és control però també pot ser controlada.\nEl significat de la ciència és treball constant , metòdic i lent .\nLa ciència s’inspira en la naturalesa , segons alguns científics la ciència existeix des del segle XVI.\nAltres científics diuen que la ciència va començar a progressar al segle XIX .\nLes dones estaven marginades en aquets món de la ciència , consideraven que les dones no servien per la ciència , fins que una gran científica “Marie Curie “ va descobrir la radioactivitat a partir d’aquell moment les dones ja van començar a entrar en el món de la ciència , encara que els homes sempre s’emportessin els mèrits dels seus descobriments.\nUna de les moltes coses que em descobert amb la ciència és la energia nuclear , la energia nuclear ens aporta coses positives i alhora negatives .\nPositives: ens aporta energia , la podem utilitzar en la radioteràpia i també en el convertiment tèrmic .\nNegatives: és molt contaminant , pot arribar a ser cancerígena i amb ella es poden fabricar bombes.\nLa química també ens serveix per crear adobs i així les terres estan més fèrtils i creixen més aliments , per altre banda la química també pot fabricar bombes per a la guerra.\ndijous, d’octubre 01, 2015 4:45:00 p. m.\nXavi Ferrera ha dit...\nEl vídeo que vam veure estava relacionat amb la ciència i explicava dades interessants, per començar ens deien que el “coneixement és poder”, desprès ens deia que la ciència és creure en la ignorància dels científics, una dada que em va impactar va ser el comentari que va fer un dels científics va ser que la ciència existia des del principi del món, i que hi havia gent que va començar a estudiar per guanyar diners i fer-se famós pels seus descobriments. Més endavant vam poder observar que la ciència té coses bones i coses dolentes. Una frase del final va ser que la ciència és un treball metòdic i lent.\ndijous, d’octubre 01, 2015 4:46:00 p. m.\nEl coneixement és poder i si és una informació important és pot cobrar, això vol dir que:\nNingú sap d’on prové la ciència però hi ha gent que diu que la ciència existeix des de que és va crear la Terra, i també hi ha altra gent que diu que la ciència existeix des de el moment en que ens vam començar a preguntar coses.\nL’energia nuclear pot ser bona però també dolenta:\nLa química pot servir per coses bones i per coses dolentes:\nCom per exemple una cosa que em fet nosaltres perque els camps siguin més fèrtils són els adobs i així nosaltres aconseguim més aliment, però també amb els adobs es poder fer coses dolentes, com per exemple en temps de guerra els adobs els transformaven en gasos.\nLa ciència és basa amb la naturalesa.\nLa dona amb el món de la ciència sempre ha estat més marginada, fins que Maria Curi va presentar el seu invent (la radioactivitat)\nA alguns inventors que estaven inventat alguna cosa, els hi han pres els papers del invent i ho han exposat ells i s’han emportat la fama. Però casi sempre s’acaba sabent qui ho ha fet inicialment.\nEl coneixement es poder.\nCiència es creure en les paraules dels científics i que es pugui demostrar el que diuen.\nLa ciència no es bona ni dolenta, tot depèn de com la utilitzem, per exemple: lo bo de la ciència es que em avançat amb els medicaments i podem donar explicacions a coses que no sabíem, lo dolent es que es poden fer armes, alguns descobriments contaminen...\nAntigament les dones no podien dedicar-se a la ciència ja que era una cosa per a homes, això va canviar, ja que Marie Curie va ser la primera dona en dedicar-se a la ciència i guanyar el Premi Nobel. Tota la família de Marie Curie va ser grans científics\ndijous, d’octubre 01, 2015 4:53:00 p. m.\nItziar Mensa ha dit...\nLa ciència és un treball constant , metòdic i lent. “És creure amb ignorància dels científics”, és control, però també serveix per controlar-la i sempre s’ ha inspirat en la naturalesa.\nExisteix des de el moment que l’ ésser humà es comença a fer preguntes i no obté cap resposta.\nConeixement és poder i poder és economia. La gent busca coneixement per aconseguir poder, i per tant una economia més alta. Les persones per tal d’ aconseguir vendre els seus coneixements sempre deia: “El coneixement és poder”. Hi havia gent que no es podien permetre comprar coneixements i per aquesta causa en la ciència sempre han hagut molts robatoris de patents.\ndijous, d’octubre 01, 2015 5:01:00 p. m.\nLa ciència és un treball constant, metòdic i lent.\nEl coneixement és poder i gràcies al coneixement podem descobrir coses que no hem arribat a saber sobre la vida.\nCom hem dit la ciència és poder i poder és diners. Hi ha persones que investiguen per guanyar diners.\nLa ciència sempre s’ha inspirat en la naturalesa, és d’on treu preguntes i és a vegades d’on treu respostes.\nLa ciència és creure en les teories, paraules i explicacions (de per què, com, qui,...).\nLa ciència diuen que existeix des del segle XVI, altres científics diuen que existeix des del segle XIX.\nEinstein volia saber com sincronitzar rellotges que estaven en diferents llocs del món perquè marquessin la mateixa hora.\nA principis de segle van aparèixer els rellotges públics en les estacions de ferrocarril. I fer que tots coincidissin a la mateixa hora no era fàcil d’aconseguir-ho. I d'aquí van sorgir les seves idees sobre l'espai, el temps i la velocitat de la llum.\nLes dones han contribuït a la ciència des de fa molt temps, tot i que no hagin sigut reconegudes. Les dones des de sempre no han sigut considerades per la ciència, sempre es van considerar dones per treballs de la casa. Però durant uns temps dones i homes han anat canviant aquesta idea sobre les dones fins a avui en dia. Per exemple Marie Curie, que va ser una física i química polonesa, pionera en els primers temps de l’estudi de les radiacions, ella va ser la primera a emprar el terme radioactivitat i va descobrir el radi. Va rebre 2 premis Nobels el de física i el de química.\nL’energia nuclear és una energia que contamina. S’utilitza en energia, radioteràpia i convertiment tèrmic.\ndijous, d’octubre 01, 2015 5:03:00 p. m.\nEl coneixement és poder al darrere sempre està l'economia, Ciéncia és creure en el que pensen els científics, la dobla cara de la ciéncia és l'energia Nuclear: Energia, Coneixement històric, radioteràpia les coses bones. Les coses dolentes: Contamina, cancerígena, armament. La ciéncia s'inspira en la naturalesa. Les dones no van ser respectades en la ciéncia fins l'arribada de Marie Curie, els homes sempre s'emportaven la gloria quan ho feien les dones i Franklin. I la ciéncia és basa en treball constant, metòdic i lent.\ndivendres, d’octubre 02, 2015 1:53:00 p. m.


Vila-real mostra el seu suport al bou al carrer amb una jornada gratuïta per a penyes i veïns en el recinte taurí - Ajuntament de Vila-real\nVila-real celebrarà aquest divendres 9 d'octubre una jornada de bous al carrer gratuïta en el recinte taurí instal·lat al jardí de Jaume I amb la participació de ramaderies de la província i les quadrilles d'emboladors de la ciutat com a mostra de suport al sector i a la tradició. El festeig, impulsat des de l'Ajuntament de Vila-real en col·laboració amb l'empresa Montauro -promotora del recinte taurí portàtil- serà gratuït i les invitacions es posaran a la disposició de les penyes i associacions taurines de la ciutat així com als veïns i veïnes de Vila-real, segons ha explicat el regidor de Festes, Diego Vila.\n"Vila-real ha sigut la primera ciutat de la Comunitat Valenciana a celebrar una fira taurina en aquesta fase de nova normalitat, prova de la voluntat de l'equip de govern de mantenir vives les nostres tradicions i sobretot d'ajudar a la reactivació d'un sector que genera un important impacte econòmic a la província i que està registrant també unes importants pèrdues a causa de la pandèmia", subratlla el regidor. Vila recorda que "des del passat 26 de setembre s'han représ els festejos de bous al carrer en el recinte autoritzat per la Generalitat Valenciana, amb tots els protocols de prevenció sanitària, i en els dos caps de setmana en els quals s'han realitzat exhibicions s'ha completat l'aforament permés".\nAquest 9 d'octubre s'ha programat una jornada gratuïta, impulsada pel consistori, amb un desafiament entre les ramaderies de la província Germán Vidal i Miguel Parejo, que se celebrarà a les 18.00 hores. A la nit, a les 23.00 hores, les quadrilles locals protagonitzaran una exhibició d'emboladors amb caps de bestiar de la ramaderia La Espuela. Diego Vila ha explicat que l'aforament autoritzat de moment és de 800 persones i les entrades es repartiran entre les penyes i associacions taurines que estan col·laborant de manera voluntària en els actes taurins. Així mateix, les invitacions es posaran a la disposició de tots els veïns i veïnes de Vila-real que, prèvia acreditació amb DNI, podran retirar dues entrades per persona fins a completar l'aforament.\nEl repartiment de les entrades s'efectuarà demà dijous a les taquilles del recinte taurí situat al jardí de Jaume I en horari de 17.00 a 20.00 hores i el mateix divendres dia 9 a partir de les 16.00 hores. El protocol per al desenvolupament dels actes inclourà les mesures de prevenció per la COVID-19 com l'obligació d'usar màscara així com la prohibició de fumar, menjar o beure en el recinte; també s'ha previst el corresponent dispositiu de seguretat i sanitari.\nEl regidor de Festes ressalta la bona resposta que els aficionats han donat als actes celebrats en el recinte taurí des del 26 de setembre i remarca que "en aquesta nova fase hem de ser capaces de reactivar la ciutat en tots els àmbits, convivint amb el virus, sempre de manera responsable i prudent, però sense que ens paralitze per complet".


Un altre èxit internacional - Notícies Política - Notícies Política - e-notícies\nPolítica · 28 d'Abril de 2017. 22:38h.\nPuigdemont suspèn un viatge al Marroc perquè no el rebria ningú\nPuigdemont i Romeva, en una imatge d'arxiu\nEl president de la Generalitat, Carles Puigdemont, ha cancel·lat el viatge al Marroc on preveia mantenir “reunions institucionals” amb autoritats d’aquest país, després que “que cap dels responsables polítics marroquins -en tots els nivells polítics-“ el pogués rebre, segons ha informat el Govern català en un comunicat. Puigdemont tenia previst anar al Marroc en el marc d’una missió comercial conjunta amb Flandes. També estava prevista l’assistència del ministre-president de Flandes, Geert Bourgeois, qui tampoc es podrà trobar amb cap autoritat.\nPuigdemont i el ministre-president han lamentat “la decisió unilateral del Govern marroquí”. Els dos dirigents diuen lamentar “sobretot les conseqüències per les més de trenta empreses catalanes i flamenques que volien reforçar els vincles econòmics amb el Marroc, tenint en compte que és un soci comercial important per als dos països”.\nLa Generalitat ha afegit en el comunicat que “el president Puigdemont i el ministre-president Bourgeois agraeixen explícitament la tasca que han fet la xarxa d’empreses flamenques VOKA-Cambra de Comerç d’Anvers-Waasland i les agències de comerç i d’inversió ACCIÓ i Flanders Investment and Trade per organitzar aquesta missió”.


Els Castellers\t- Història\tOriol Rossell (1948-1952)\nFou cap de colla des de la fundació dels Castellers de Vilafranca, el 1948, fins l’any 1952. Consolidà l’activitat castellera i els castells de set bàsics.\nRamon Sala (1953-1956) Sota la seva direcció s’aconseguí la fita més rellevant d’aquell període: el quatre de set amb l’agulla al mig.\nJosep Pedrol "El Pedrola" (1957-1960) Represa de la colla després d’un any d’inactivitat. El color verd substitueix el color rosat de les antigues camises. Es mantenen els castells de set.\nCarles Domènech "El Menec" (1961-1962). Va donar un nou impuls a la colla i amb ell l’entrada de nous membres. (1975-1994). En Carles Domènech tornà a agafar el timó de la colla, en un llarg mandat que es perllongarà fins a dues dècades. Un element clau per entendre el creixement posterior de la colla, fou l’adquisició, l’any 1983, de Cal Figarot. En una primera etapa es consoliden els grans castells de vuit, s’assoleix el cinc de vuit per Sant Fèlix de 1985 i s’encaren els primers intents de castell de nou. Aquests arribaran amb el tres de nou i el quatre de nou carregats, el primer per la diada de Sant Ramon i el segon en la de Tots Sants de 1987. Memorable fou la diada de Tots Sants de 1990 en que per primera vegada una colla descarregava dos castells de nou, el tres i el quatre, en una mateixa actuació.\nJoan Bolet "El Garça" (1963) La colla va fent camí cap a noves fites i coincideix amb l’any de la inauguració, a Vilafranca, del primer Monument als Castellers bastit al nostre país.\nGabriel Martínez "El Gabi"\n(1964-1969). Sota el seu guiatge, els Castellers de Vilafranca actuen per primera vegada, l’any 1965, a la diada de Sant Fèlix. Són també els anys de la participació en els Concursos de Can Jorba, a Barcelona. L’any 1969 arriben els primers castells de la categoria de vuit: la torre de set i el quatre de vuit. (1974). En l’any en que en Gabi Martínez torna a dirigir la colla, s’aconsegueixen descarregar, per primera vegada, tan la torre com el tres de vuit.\nLluís Giménez (1970-1973) La colla es consolida en les posicions capdavanteres del món casteller: es descarrega el primer quatre de vuit per Sant Fèlix de 1971; es guanya el concurs de Tarragona del 1972, amb el primer tres de vuit carregat; es descarrega el pilar de sis (1972) i s’aconsegueix la torre de vuit el 1973.\nFrancesc Moreno "El Melilla" (1995-2003) El 1995 sota la direcció i entusiasme de Francesc Moreno s’inicia un esplendorós període, que esperem continuí per molt de temps, en que els esforços dels darrers anys fructifiquen en un esclat de castells impressionants, algun dels quals ni tan sols s’havia imaginat. La successió d’èxits esdevé espaterrant, fins el punt que es fa difícil fer-ne una tria. El 1995 s’aconsegueixen el pilar de set amb folre, la torre de nou amb folre i manilles, el quatre de vuit amb l’agulla al mig, tots descarregats; el pilar de vuit amb folre i manilles - descarregat el 1997 – i el quatre de nou amb folre i l’agulla al mig – descarregat el 1996 -. El cinc de nou amb folre arriba el 1997 i l’any del cinquantenari, el 1998, s’aconsegueix trencar el sostre casteller amb el tres de deu amb folre i manilles. El 1999, la colla d’en “Melilla” recupera la històrica torre de vuit neta i l’any 2001 es va aconseguir una de les gestes difícilment repetibles en el món casteller, la consecució de dos castells de nou alhora. Finalment a l’any 2002 el quatre de nou net es suma al ampli ventall de castells assolits en l’etapa del Francesc Moreno “Melilla”.\nLluís Esclassans (2004-2007)\nL’any 2004 Lluís Esclassans agafa la colla amb el difícil compromís de continuar mantenint el nivell marcat en anys anteriors. No tan sols es supera el repte marcat, sinó que els Castellers de Vilafranca continuen fent història. Durant el seu mandat de quatre anys la Colla va aconseguir guanyar dos Concursos de Castells de Tarragona més, en els anys 2004 i 2006 i va realitzar la millor diada de la història dels castells el Sant Fèlix de 2005: 4d9fa, Td9f (c), 3d10fm (c), Pd8fm (c) i la millor diada de la història amb tots els castells descarregats per Tots Sants de 2006: 4d9fa, 5d9f, Td9fm, Pd8fm.\nDavid Miret (2008-2011)\nEl 2007 David Miret i Rovira s'estrena com a Cap de Colla en l'inoblidable viatge a Xile. Èxits que seran recordats durant el seu mandat destaquen l'assoliment de les primeres Tde8sf descarregades de la història, amb 3 de consecutives. Les victòries en els dos Concursos de Castells de Tarragona 2008 i 2010 o la recuperació de dos castells en el mateix dia i que la Colla no aconseguia des de feia temporades: el 3 de10fm i la Tde9 amb folre carregats en la Diada de Tots Sants de 2011. Temporada que serà recordada com la millor que protagonitza qualsevol Colla, amb l'assoliment de tots els castells de gamma extra de l'era moderna: la Td9fm, Pd8fm, 5d9f, 4d9fa, 3d9fa, 4d9sf(c), Td8sf, 3d10fm(c) i la Td9(c), sumant un total de 21. En la Diada de Tots Sants de 2010 supera la millor actuació formada per gammes extres completats: 4d9fa, Td8sf, 3d9fa i Pd8fm, considerada la segona millor actuació de tots els temps. Cal destacar l'assoliment de castells inèdits com el 7de8 i el primer 3de9f i agulla descarregats de la Història i el 3de9f a Thane,Índia, en el viatge que va portar els castells a aquell país durant l'agost de 2011.En David, fou guardonat amb la distinció de Catala de l'any el 2010, l'any que els Castells es convertien en Patrimoni Immaterial de la Humanitat per l'UNESCO.\nLoteria de Nadal\tBeca d’Estudis per la canalla dels Castellers de Vilafranca\tA la venda el llibre dels Verds\tSegueix-nos a »


Detingut un empresari per abandonar un treballador sense contracte que havia perdut la mà treballant\nEls responsables de l'empresa, segons el treballador, l'haurien obligat a explicar que havia tingut un accident pescant a l'espigó del port de Mataró i que en caure una pedra li hauria destrossat el braç\n5 min. Mataró 30/01/2011 12:07\n260x366 El treballador equatorià mostra el braç amputat / Pol Solà El treballador equatorià mostra el braç amputat / Pol Solà\nEls Mossos d'Esquadra han detingut l'amo d'una empresa de Mataró i un encarregat per intentar amagar que un treballador sense contracte havia perdut una mà per culpa d'un accident laboral, segons ha pogut saber l'ACN. A l'home, un equatorià de 41 anys, se li va quedar la mà enganxada en un torn de la fàbrica de components d'embarcacions on treballa. Enlloc d'avisar els serveis mèdics, van decidir portar-lo a l'hospital amb un vehicle propi, el van deixar allà dient que no el coneixien i que l'havien trobat al carrer i l'haurien convençut perquè mentís i digués als metges que havia tingut un accident pescant. Finalment, els metges li van haver d'amputar part del braç esquerre.\nSegons ha explicat la víctima a l'ACN, l'accident va tenir lloc a les 7.10 hores del matí del 12 de gener. Estava manipulant una màquina de tres eixos que giren molt ràpid per corbar el material i en aquell moment feia protectors per a un tub d'escapament d'un vaixell. En un moment determinat, se li va quedar enganxada la mà. Va intentar apagar immediatament la màquina però li va costar perquè el botó d'emergència era una mica lluny. Al final, amb l'ajuda de l'encarregat, va poder treure la mà, que tenia totalment aixafada.\nEll es pensava que li haurien de tallar, però l'encarregat, Antonio O. G., de 56 anys i veí de Premià de Mar, li deia que confiés en els metges. Segons consta en les diligències policials, a les quals ha tingut accés l'ACN, l'encarregat va trucar l'amo, Jaime C.G., de 46 anys i veí de Tordera, que hauria trigat una mitja hora en arribar, segons el treballador. Mentrestant, ningú va trucar els serveis mèdics d'emergència, i l'encarregat va fer canviar de roba a la víctima i el va escalfar amb una foguera perquè l'home tenia molts tremolors a causa del seu estat.\nEl van traslladar en el cotxe de l'encarregat fins l'hospital de Mataró fent servir el clàxon per anar més ràpid, on hi van arribar cap a les 8 del matí, segons consta en el registre de l'hospital. El van deixar allà i li van dir a l'infermer d'urgències que l'havien trobat pel carrer amb la mà destrossada.\nEl van operar durant dues hores cap a les 10 del matí, però els cirurgians li van haver d'amputar el braç esquerre fins la meitat de l'avantbraç.\nEls responsables de l'empresa, segons el treballador, l'haurien obligat a explicar que havia tingut un accident pescant a l'espigó del port de Mataró i que en caure una pedra li hauria destrossat el braç, cosa que els metges no s'acabaven de creure. Finalment, els va dir la veritat. De fet, el treballador ni sabia què era un espigó, segons explica ell.\nPerò la versió dels dos detinguts és diferent. Segons ells, van portar el ferit molt ràpid i va ser ell qui va demanar-los que no diguessin que havia estat un accident pescant perquè estava de forma irregular al país.\nPer tot això, el cas va arribar, gairebé una setmana després, al Consolat d'Equador a Barcelona, que el va posar en mans del seu advocat. Van denunciar la situació als Mossos d'Esquadra i a Inspecció de Treball. Els Mossos van anar a l'empresa i van detenir l'amo i l'encarregat. A Jaime C.G., el propietari, li atribueixen delictes contra els drets dels treballadors, omissió del deure de socors i obstrucció a la justícia. A l'encarregat, Antonio O.G., li atribueixen els delictes d'omissió del deure de socors i encobriment.\nEls dos detinguts van quedar en llibertat a l'espera que el jutjat de Mataró els citi a declarar. L'ACN s'ha intentat posar en contacte amb l'empresa sense èxit.\nAcomiadat i readmès sense contracte\nL'empresa, amb seu al polígon Pla d'en Boet de Mataró, es diu CMN SL, però l'accident va tenir lloc en un taller situat en una zona agrícola de Vilassar de Mar, on el treballador, veí de Mataró, hi arribava després de caminar una mitja hora des de l'estació de tren.\nLa víctima, que prefereix mantenir l'anonimat, treballava des de feia tres anys a l'empresa, amb contracte, i cobrava uns 850 euros al mes. Fa un any i mig el van acomiadar, però va seguir treballant a la companyia sense contracte i cobrant 7 euros l'hora, treballant unes nou hores al dia. Segons va declarar l'empresari a la policia, això ho va fer perquè no havien renovat el permís de residència al treballador i l'empleat li va demanar que li donés feina per enviar diners a la seva família d'Equador.\nAra està molt afectat psicològicament. Els primers dies l'efecte dels analgèsics va fer que no s'adonés realment de la gravetat de la situació, però ara, ja a casa seva, no té ganes de sortir ni fer res. Li costa fer-se l'esmorzar, rentar-se o vestir-se, i es considera un 'problema' per les persones del seu entorn.\nL'advocat de la víctima, Borja Masramon, que habitualment treballa pel Consolat d'Equador, explica que l'actuació dels responsables de l'empresa pot tenir 'connotacions penals', ja que el treballador podia haver mort dessagnat, però també laborals, perquè l'empleat no estava donat d'alta a la Seguretat Social. Ara, la defensa de l'home, intentarà aconseguir una pensió per invalidesa pel seu client.\nMasramon, que coneix altres casos similars, explica que a vegades els empresaris arriben a acords extrajudicials amb els treballadors, oferint-los diners. 'És molt més habitual del que la gent es pensa', explica l'advocat, i assegura que moltes de les empreses que tenen treballadors sense contracte ja tenen altres problemes, com falta de mesures de seguretat.\nPer la seva banda, el cònsol d'Equador a Barcelona, Freddy Arellano, critica que l'empresa ocultés la 'tragèdia', cosa que va 'agreujar' les ferides. A més, critica que aquest cas és similar a d'altres succeïts també amb treballadors d'origen sud-americà, i lamenta que en època de crisi alguns empresaris optin per no donar d'alta a la Seguretat Social els seus empleats.


El nou sensor de pressió Parker SensoControl® SCP04 per a aplicacions d'hidrogen - Cohiner\nParker Hannifin, líder mundial en tecnologies de moviment i control, presenta el nou sensor de pressió Parker SensoControl® SCP04 per a aplicacions d’hidrogen. Necessiten nous productes i solucions per permetre la producció, el transport, l’alimentació i l’emmagatzematge de l’hidrogen.\nEl sensor de pressió SCP04 està dissenyat per complir els requisits químics i físics en les diferents aplicacions d’hidrogen mencionades. Dintre del model SCP04, la cel·la de mediació piezorresistiva calibrada de forma digital detecta pressions des de 4 bar fins a 1000 bar.\nPer obtenir més informació sobre el sensor de pressió SensoControl® SCP04, podeu posar-vos en contacte amb nosaltres i/o visitar la següent pàgina web:


Inici » Actualitat » Notícies » Des de diumenge cal romandre a casa entre les 22 i les 6 h\nTEMES: Al Prat ens cuidem\nAquesta mesura decretada per la Generalitat en el marc de l’estat d’alarma se suma a la resta de mesures davant del rebrot de la COVID-19 que segueixen vigents\nDes de diumengre passat cal romandre a casa entre les 22 h de la nit i les 6 h de matí. Així ho ha establert la Generalitat en el marc de l’estat d’alarma decretat pel govern central davant de l’actual rebrot de la COVID-19 que afecta el Prat, Catalunya, Espanya i bona part d’Europa. Només hi haurà excepcions puntuals, com anar a treballar o tenir cura d’altres persones.\nPer facilitar el confinament nocturn, els equipaments esportius municipals del Prat han avançat l'hora de tancament a les 21 h (l'Ajuntament està estudiant com retornar a les persones abonades les quantitats corresponents a les hores en què no es prestarà servei). L'Escola d'Arts en Viu acabarà la seva activitat, tal i com està previst per a les activitats lectives, a les 22h.\nDurant la vigència de l’estat d’alarma, els comerços no podran obrir més tard de les 21 h, una mesura que al Prat ja estava en vigor.\nDe la mateixa manera, la resta d’activitats també hauran de finalitzar a les 21 h, de tal forma que les persones puguin tornar als seus domicilis abans de les 22 h. Els espectacles culturals i la restauració a domicili hauran d'acabar la seva activitat a les 22 h.\nAixí mateix, segueix vigent la resta de mesures ja en marxa davant de l’augment de casos de COVID-19, com la prohibició de fer trobades socials o familiars de més de sis persones, o de menjar i beure a l’espai públic, i el tancament d’espais urbans com les pistes esportives a l’aire lliure, les de petanca, o els skateparks.\nLa policia mantindrà el reforç en les seves tasques de vigilància per vetllar pel compliment d’aquestes mesures.\nTambé cal recordar que s'ha d'actuar en tot moment amb responsabilitat, mantenir una higiene bàsica i la distància física.\nEn aquest web podreu seguir i obtenir informació actualitzada sobre la situació a la ciutat i les mesures vigents en cada moment. Així mateix, al web del departament de Salut de la Generalitat podeu consultar l’evolució de la pandèmia al nostre municipi i a la resta de Catalunya.


Temporada 2006/2007 – Club Bàsquet Consell\nHome / ACTUALITAT / Arxiu Notícies / Temporada 2006/2007\nEL CLUB BÀSQUET CONSELL A LA PREMSA.\n19-05-07.- OE, OE, OE, OE, L’EQUIP BENJAMÍ “A” SUBCAMPIÓ DE MALLORCA.\nDesprés d’una gran jornada, l’equip Benjamí A es proclamà subcampió de Mallorca dels Jocs Esportius Escolars.\nTot i que en acabar el darrer partit el regust de la derrota va ser un poc amarg, després els jugadors/es es donaren compte que no tots poden dir que han quedat segons de Mallorca!!!!!\nCB Consell 12 – CB Colonya Pollença 10.- El primer partit contra l’equip de Pollença va començar molt be, els tres primers quarts varen ser dominats per l’equip de Consell, però un horrorós darrer quart amb un parcial de 0-8 va provocar els nervis dels jugadors i la banqueta. Per sort l’equip Pollencí va fallar els darrers llançaments i s’aconseguí la primera victòria de la jornada.\nCB Consell 14 – Joventut Mariana 7.- El segon partit, contra l’equip de Sóller, era considerat com el més perillós. El primer i tercer quart varen ser els més igualats, en canvi l’equip Solleric perdia molt de potencial en el segon i quart, ja que el seu millor jugador es trobava a la banqueta. L’equip de Consell, més equilibrat, mantenia el seu bon joc i s’enduia la victòria més ampla del que en principi es podia pensar.\nCP Sa Ginesta 9 – CB Consell 12.- El partit contra l’equip de la Comarca de Ponent “en teoria” havia de ser el més senzill del grup, però un començament dolent i moltes badades defensives varen fer que el primer quart finalitzés amb un preocupant 7-2. Tot i que es varen fallar una immensa quantitat de cistelles fàcils, la remontada es va consumar als posteriors quarts, finalitzant amb la tercera victòria consecutiva i el passaport cap a la GRAN FINAL.\nSant Alfons 31 – CB Consell 11.- El partit decisiu pel Campionat de Mallorca en categoria Benjamí contra l’equip Felanitxer es va perdre abans de començar. Aquesta afirmació pot semblar una mica estranya o exagerada, però és la pura realitat. En veure que els jugadors/es del Sant Alfons eren més alts/es i corpulents/es, els jugadors/es de Consell es concentraren en pensar que l’equip contrari era més gran i s’oblidaren d’un “petit detall”, JUGAR A BÀSQUET!!!!! L’equip de Felanitx va demostrar molta més concentració i acert, la defensa era asfixiant a cada jugador i varen tallar per complert el joc del nostre equip. L’inici tan fort de l’equip de Felanitx va fer que molts baixessin els braços abans d’hora, i oblidaren que els partits s’han de jugar fins al final. En el tercer quart es va millorar el joc, però la reacció va ser completament insuficient per a superar l’equip contrari.\nTot i la derrota a la final, els jugadors/es de l’equip poden estar orgullosos d’haver arribat a la Fase Final i acabar en un magnífic segon lloc.\nEls jugadors/es s’endugueren una medalla com a record de la participació en aquesta Fase Final, l’entrenador rebé un recordatori per al Club i finalment el capità aixecà el trofeu de SUBCAMPIONS!!!!!!\n13-05-07.- PRESENTACIÓ DEL CLUB BÀSQUET CONSELL.\nFinalment el passat diumenge a les 18 hores es va fer la presentació del Club i la festa de cloenda de la Temporada 2006/2007. Assistiren pràcticament la totalitat dels jugadors/es del Club i els seus familiars.\nEs va comptar amb la presència del Regidor d’Esports de l’Ajuntament de Consell, Sr. Andreu Isern; del Batle de l’Ajuntament de Consell, Sr. Arnau Ramis; i del Director de l’Àrea d’Esports de S’Institut, Sr. Antoni Palerm.\nTots els jugadors i jugadores varen ser presentats.\nEl President i Vicepresident del Club varen agrair l’assistència als presents i a totes aquelles persones i entitats que han col·laborat al llarg d’aquests mesos i han fet possible dur a terme moltes activitats.\nEs va fer entrega tant a l’Ajuntament de Consell com a S’institut d’un present en agraïment a la col·laboració d’ambdues institucions.\nDesprés de les salutacions fèrem les fotos dels equips, i es van jugar uns partidets per que el pares poguessin veure a les estrelles del club en acció\nFinalment, un bon berenar per agafar forces i el sorteig d’unes quantes pilotes de bàsquet. Tothom va tenir regal.\nEn acabar es va dur el menjar sobrant al Projecte Home de Binissalem, així també es va contribuir en una bona causa.\n05-05-07.- DIADA A LA SALLE PONT D’INCA I PARTIT A ST. LLORENÇ.\nAmb la Diada celebrada aquest dissabte a La Salle Pont d’Inca, on varen jugar els equips d’Iniciació, Benjamí A i Benjamí B, ha finalitzat la temporada de bàsquet dels Jocs Esportius Escolars.\nNomés queden per disputar els partits de l’equip Benjamí A a la Fase Final del proper 19 de maig.\nPel que fa a l’equip infantil femení, va caure derrotat al partit disputat a St. Llorenç per 66 a 15, resultat que demostra que l’equip no va donar tot el que podia per despedir la temporada amb un bon partit.\nCANVI DE DATA!!!!\nLA PRESENTACIÓ DEL CLUB I DESPEDIDA DE TEMPORADA SERÀ EL DIUMENGE 13 DE MAIG DE 2007, A LES 18 HORES.\nDegut a la coincidència de data amb la celebració de les comunions s’ha decidit ajornar una setmana la celebració del Club. D’aquesta manera esperam la presència de tots els nins/es i de les seves famílies.\nL’EQUIP INFANTIL FEMENÍ FINALITZA LA TEMPORADA.\nAmb el partit d’aquest dissabte a Sant Llorenç l’equip infantil femení finalitza la seva primera temporada en competició federada. A veure si la pròxima temporada trobam el camí de la victòria!!!!\n28-04-07.- L’EQUIP “BENJAMÍ A”, A LES FASES FINALS.\nLa victòria de l’equip Benjamí A del Club Bàsquet Consell a l’enfrontament davant l’equip de Lloseta a la Diada que s’ha disputat aquest dissabte a la pista del Club Bàsquet Pla, els dóna matemàticament la primera posició de la Comarca de Raiguer.\nL’equip representarà a la Comarca el proper dissabte 19 de maig a les Fases Finals dels Jocs Esportius Escolars que es disputaran a Artà.\nPodeu veure el vídeo de la Diada al Pla de na Tesa ( www.clubbasquetpla.net )\n26-04-07.- L’EQUIP INFANTIL MASCULÍ ES QUEDA A UNA PASSA DE LES FASES FINALS DE MALLORCA.-\nLa derrota del passat dijous a la Pista del Club Bàsquet Pla ha deixat fora de les fases finals de Mallorca a l’equip infantil masculí del Club Bàsquet Consell.\nEl primer quart va ser molt igualat, però amb el pas dels minuts l’equip va anar perdent forces i l’avantatge de l’equip local va ser insalvable.\nPRESENTACIÓ DEL CLUB I DESPEDIDA DE LA TEMPORADA 2006/2007.-\nEl proper diumenge 6 de maig de 2007, a les 18h al Pavelló Municipal Cati Pol es presentarà el Club Bàsquet Consell i els equips que l’integren.\nPodrem veure en acció a tots els nins i nines de les diferents categories.\nTambé presentarem aquesta nova pàgina web, on a partir d’ara reflexarem totes les novetats del club, fotos, resultats, activitats, etc.\nDesprés, com a final de festa, farem una “picada” i pendrem un refresc.\n24-03-07.- JORNADA DE MOTOCICLISME.-\nEl passat dissabte per la tarda, 17 nins i nines del Club Bàsquet Consell, vàren participar a la Jornada de Motociclisme celebrada a Es Campet (Sa Cabaneta). Tots vàren disfrutar aprenent a conduir les minimotos.\n11-03-07.- 3ª JORNADA DEL MIRALL ESPORTIU.\nDiumenge al Pavelló Miquel Angel Nadal de Manacor, 7 nins/es del equip benjamí del Club Bàsquet Consell, “lluitaren” juntament amb la resta de participants de la Comarca de Raiguer per aconseguir al màxim nombre de punts a les diferents proves (futbol, tirolina, pista americana, volei….). Finalment la Comarca de Raiguer va quedar en una meritòria 3ª plaça.\n23-02-07.- ASSISTÈNCIA AL PARTIT DRAC INCA – LA PALMA.\nDivendres, nins i nines dels diferents equips del Club Bàsquet Consell i alguns pares omplirem un autocar per anar a veure el partit de la Jornada 24 de la lliga LEB entre el Drac Inca i el UB La Palma, que acabà amb la victòria del Drac Inca per 88 a 72.\n27-01-07.- 2ª JORNADA DEL MIRALL ESPORTIU.\nDissabte al Palau Municipal d’Esports d’Inca, 7 nins del equip Infantil masculí del Club Bàsquet Consell, participaren a la 2ª Jornada del Mirall Esportiu. La Comarca de Raiguer va quedar en 6ª posició. Ens hem quedat al mateix lloc que a l’anterior!!!!! La pròxima pujarem!!!!!\n02-12-06.- 1ª JORNADA DEL MIRALL ESPORTIU.\nDissabte al Polisportiu Germans Escales de Palma, 11 nins i nines dels equips infantils masculí i femení del Club Bàsquet Consell, participaren a la 1ª Jornada del Mirall Esportiu. Finalment la Comarca de Raiguer va quedar en 6ª posició. Anim !!!!!! la pròxima anirà millor!!!!!\n25-11-06.- INAUGURACIÓ DELS JOCS ESPORTIUS ESCOLARS 2006-2007.\nDissabte 16 nins/es del Club Bàsquet Consell i els seus pares agafarem l’autocar per anar a Son Moix a la Inauguració dels Jocs Esportius Escolars 2006-2007. Tots vàren al·lucinar en veure que el padrí d’aquest any era SAMUEL ETOO, jugador del FC Barcelona, que demostrà una gran simpatia. Després de la inauguració a l’interior del Pavelló els nins vàren participar a les diferents activitats a l’exterior.\n24-11-06.- ASSISTÈNCIA AL PARTIT DRAC INCA – CAI ZARAGOZA.\nL’equip infantil masculí del Club Bàsquet Consell, juntament amb nins/es del Col·legi Nostra Senyora de la Consolació d’Alaró, assistiren al partit de la Jornada 12 entre el Drac Inca i el Cai Zaragoza, que acabà amb la victòria local per 94 – 76. L’equip infantil masculí demostrà les seves habilitats amb la pilota en el descans, sembla ser que va tornar a ser un partit molt, molt defensiu!!!! No entren!!!!!\n10-11-06.- ASSISTÈNCIA AL PARTIT DRAC INCA – TENERIFE.\nDivendres, nins/es i pares del Club Bàsquet Consell omplirem l’autocar per anar a veure el partit de la Jornada 10 de la lliga LEB entre el Drac Inca i Tenerife, que acabà amb la victòria dels Inquers per 93 a 87. En el descans del partit els jugadors de l’equip infantil masculí jugaren un partit davant l’atenta mirada del públic del pavelló, el resultat va ser una mica magre 0-0, les defenses vàren superar als atacs!!!!!\n08-11-06.- VISITA ESCOLAR DEL DRAC INCA AL COL·LEGI BARTOMEU ORDINAS.\nEl passat dimecres 8 de novembre, 4 jugadors de l’equip LEB del Drac Inca (Dylan Page, Alberto Alzamora, Robert Little i Joan Riera) es desplaçaren fins al Pavelló Municipal Cati Pol de Consell, per fer disfrutar a més 110 nins/es del CP Bartomeu Ordinas. Alguns dels nins pogueren realitzar diferents exercicis amb els jugadors. Berto Alzamora ens va fer aixecar amb un parell d’esmaxades. Per acabar els jugadors signaren autògrafs i es feren fotos amb els nins. Un matí ben divertit!!!!!!\nREVISTA DRAC INCA\nREVISTA DRAC INCA 2


Acord per impulsar un ‘hub’ dedicat a la innovació urbanística\nPacte entre el COAC, l'IAAC i Barcelona Tech City / Barcelona Tech City\nEl Col·legi d'Arquitectes de Catalunya, l'Institut d'Arquitectura Avançada de Catalunya i Barcelona Tech City el gestionaran\nEl Col·legi d’Arquitectes de Catalunya (COAC), l’Institut d’Arquitectura Avançada de Catalunya (IAAC) i Barcelona Tech City impulsaran un hub dedicat a la innovació urbanística a Barcelona. En concret, anirà destinat a la investigació en urbanisme, infraestructures, mobilitat, habitatge, construcció, salut urbana, el big data i l’alimentació. Es posarà en relleu l’aplicació de la robòtica, el disseny paramètric i la digitalització de la construcció d’edificis, entre d’altres.\nLes tres entitats informen que desenvoluparan el projecte en un recinte de 25.000 m2 i que encara l’han de trobar. El projecte formarà part del projecte Urban Tech Campus de Barcelona Tech City, que participa a la xarxa global Fab Labs. “L’objectiu és crear un hub destinat a la investigació en àmbits relacionats amb la transició ecològica i digital sobre la ciutat i els edificis i l’impuls de start-ups, que pugui atreure i desenvolupar el talent de Barcelona”.\nEl hub estarà obert a la participació de col·legis professionals, administracions, empreses, professionals de cada sector, organitzacions cíviques i qualsevol entitat que busqui impulsar la innovació en l’urbanisme, segons informen les tres entitats en un comunicat. El projecte compta amb la col·laboració del Col·legi d’Enginyers de Camins, el Col·legi d’Enginyeria Informàtica, el Col·legi d’Enginyers Agrònoms de Catalunya, l’Associació de Promotors de Catalunya, l’Institut de la Tecnologia de la Construcció o la Mobile World Capital.\nTambé inclourà un centre internacional per a l’educació avançada, educació per a professionals i educació per a industrials vinculada a la transformació urbana. Impulsarà, a més, la recerca vinculada a l’impacte de les tecnologies de la informació i la transformació ecològica de les ciutats, incloent-hi un gran laboratori de fabricació digital.


Un sistema fagocitador – Xalandria\nEm perdonareu que, després d’aquesta reflexió inicial, basada en la lectura dels llibres Historia del Rock. El sonido de la ciudad, de Charlie Gillett (Ma non troppo, 2008) i, sobretot, del combatiu Generación Hip-Hop de Jeff Chang (Caja Negra Editora, 2014), el fil argumental del text vagi a parar a un lloc que es troba als antípodes dels meus hàbits de consum cultural, al qual he arribat després de veure que, almenys durant uns dies, la qüestió va fer bullir l’olla de Twitter i altres xarxes socials. Una de les cadenes privades de televisió hispàniques, no sé exactament en quin format concret, va emetre un programa protagonitzat per la filla d’una famosa cantant melòdica —d’un estil que no sabria batejar, però que diria que s’anomena cançó espanyola— i, per molt tòpic que pugui semblar, d’un boxador, malgrat que sa mare, finalment, es va ajuntar amb un torero. Totalment cañí, en principi. Com ho és el fet que la filla va estar casada amb un guàrdia civil, de què deriva el que ha motivat aquestes línies que segueixen. Perquè no és de la concepció esperpèntica d’un panorama cultural d’arrel franquista, digne d’una pel·lícula de Berlanga, allò de què volia parlar. Avui la cosa no va de bromes.\nEn aquest programa la dona va confessar que, força anys enrere, havia estat víctima de maltractaments per part de la seva benemèrita parella i que havia arribat el moment, trobava, de fer-ho públic. Les conseqüències de la confessió, feta en horari de màxima audiència, han estat diverses, com ho ha estat la polseguera que ha aixecat el com, el què, l’on, el quan i els perquès. Sigui com sigui, la realitat és que, després de moltes campanyes destinades a fer visible aquesta xacra, ha hagut de ser la presència d’aquest personatge de la premsa del cor qui ha fet créixer de manera molt significativa el número de trucades al telèfon d’atenció a les víctimes de la violència domèstica. Potser és prest per saber si ens trobam davant d’un fet puntual o si s’acabarà convertint en una tendència. El canvi ha estat evident. I, les reflexions al voltant del que ha passat, pertinents.\nMalgrat que els planetes Atresmèdia i Mediaset pertanyen a galàxies molt allunyades del marc per on circula la meva nau mental —de fet, el meu consum televisiu, almenys pel que respecta a les cadenes dites generalistes, és mínim, per no dir gairebé inexistent—, tenc un coneixement suficient amb què demostrar que les dues plataformes que dominen l’espai audiovisual espanyol han donat, històricament, una imatge de les dones totalment lligada a l’heteropatriarcat, un sistema d’organització social que, entre d’altres aspectes, dona cobertura als maltractadors.\nTancar homes i dones en una casa i espiar-ne el comportament no és un experiment sociològic. Enviar-los a una illa a perpetuar un model de relacions de parella en què els mascles alfa comanden i les dones hi són per a servir-los i satisfer-los, és un format televisiu plenament actual que cerca, justament, convertir en espectacle uns rols basats en la subordinació de la dona a l’home. Aquests programes, a més, s’emeten a una cadena que es va donar a conèixer a nivell estatal, precisament a base de mostrar dones amb poca roba, que ensenyaven pit i cuixa, com si fossin objectes decoratius l’única finalitat dels quals era remoure els instints més primaris del sector masculí de l’audiència. De parlar, de dir coses amb gràcia, de reflexionar sobre temes seriosos, se n’encarregaven —i se n’encarreguen encara, perquè els rols, potser matisats, es mantenen— homes perfectament vestits d’etiqueta.\nPer açò mateix, que una cadena televisiva com aquesta hagi emès un programa en què justament es denuncia una situació de violència física contra una dona, no deixa de ser xocant. Com sempre, podem veure el got mig buit o mig ple. Avesats, però, com estem, a esser malpensats per necessitat, cal sospitar-ne, d’aquesta funció social de la televisió. És lícit demanar-se fins a quin punt, al darrere de tot plegat, hi ha només les ganes d’obtenir audiència. Si fos així, la denúncia no seria altra cosa que una nova via per arribar-hi. Més que una qüestió de valors, tot fa pensar que ens trobam davant d’una batalla per les xifres.\nLa maniobra, sense deixar de banda que ha tingut algunes conseqüències inicials positives, com hem dit, pot acabar essent molt perillosa. Si el que interessa només és donar carnum als teleespectadors, perquè aquesta mena de confessions atreu el voltor que molta gent porta a dins, la qual cosa es tradueix en un major número d’ingressos per publicitat —la televisió privada és únicament un negoci, cosa que no hem d’oblidar mai—, la violència contra les dones es pot acabar convertint en generadora d’espectacle televisiu, després d’haver assimilat i, per tant, d’haver-li tret la càrrega ideològica a qui lluita contra ella. Anul·lant-la, en definitiva. Fins i tot, arribats a aquest punt, no seria sobrer demanar-se fins a quin punt tot plegat no és, en el fons, una maniobra conscient del sistema per acabar amb una possible amenaça i, així, en haver-la convertida en una Mrs. Wonderful més, seguir perpetuant la subordinació de la dona en el temps.\nHi ha temes com aquest del patriarcat que ja no son un fet cultural , son una creença , un mandat . Hi hauria d’haver un onzè manement que prohibís el maltractament .